钦定古今图书集成/方舆汇编/职方典/第1237卷 > 《武冈铭》柳宗元
## 钦定古今图书集成/方舆汇编/职方典/第1237卷 > 《武冈铭》柳宗元

元和七年四月，黔巫东鄙，蛮獠杂扰，盗弄库兵。贼胁
守帅，南钩牂牁，外诱西原，置魁立帅，杀牲盟誓，洞窟
林麓，啸呼成群。皇帝下铜兽符，发庸蜀、荆汉、南越、东
瓯之师，四面讨问。畏罪凭阻，逃遁不即诛。时惟潭部
戎帅御史中丞柳公绰，练训将校，提卒五百，屯于武
冈，不震不骞，如山如林。告天子威命，明白信顺，乱人
大恐。视公之师如百万，视公之令如风雷。怨号呻吟，
喜有攸诉。投刃顿伏，愿完父子，卒为忠信。奉职输赋，
进比华人，无敢不詟。母弟生婿，继来于潭。咸致天廷。
皇帝休嘉，式新厥命。凶渠同恶，革面向化。如醉之醒，
如狂之宁。公为药石，俾复其性。诏书显异，进临江汉。
益兵三倍，为时硕臣，殿于大邦。文儒“申申，有此武功于是夷人，始复闻公之去，相与高蹈涕呼，若寒去裘。
昔公不夸首级，为己能力，专务教诲，俾邦斯平。我老
洎幼，由公之仁，小不为虺蜮，大不为鲸鲵，恩重事特，
不迩而远，莫可追已。愿铭武冈首，以慰我思，以昭我
类，以示我子孙，弥亿万年。俾我奉国，如公之诚，邻之
我怀，如公之勤。”其辞曰：“黔山之巑，巫水之磻。鱼骇而
离，兽犯而残。户恐合窜，被攘仍乱。王师来诛，期死以
缓。公明不疑，公信不欺。援师定命，俾邦克正。皇仁大
施，我反其性。我涂四阖，公示之门。我愚抵死，公示之
恩。既骨而完，既亡而存。奉公之训，贻我子孙。我始蝥
贼，由公而仁。我始寇仇，由公而亲。山畋泽献，输赋于
京。陶穴刊木，室我姻族。烹牲是祀，公受介福。揲蓍以
占，公宜百禄。皇懋公功，陟于大邦。远哉去我，谁嗣其
良？有穴之丹，有犀之颠。匪曰余固，公不可赂。祝邻之
德，恒遵公则。勖余之世，永谨邦制。南夷作诗，刻示来
裔。”